Esitere 4 | Beibele Inthaneteng | Phetolelo ya Lefase le Lefsa
4 Morodekai+ yena a tseba ka tšohle tšeo di dirilwego;+ a gagola diaparo tša gagwe a apara mokotla,+ a itšhela ka melora+ ke moka a ya gare ga motse a lla gabohloko ka go hlaboša.+
2 A feleletša a fihlile pele ga kgoro ya kgoši,+ ka gobane go be go se yo a dumeletšwego go tsena kgorong ya kgoši a apere mokotla.
3 Dileteng ka moka tše di sa swanego,+ e lego gohle moo lentšu la kgoši le molao wa gagwe di bego di fihla gona, Bajuda ba be ba nyamile kudu,+ ba ikona dijo,+ ba lla e bile ba golola. Ba bantši ba ile ba ala mekotla+ le go gaša melora+ gore e be bolao bja bona.
4 Basadi ba bafsa ba Esitere le baopafatšwa+ ba gagwe ba tla ba mmotša taba yeo. Mohumagadi yoo a kwa bohloko kudu. Ke moka a romela diaparo tša go apeša Morodekai gore a apole mokotla wa gagwe. Yena a se di amogele.+
5 Ka gona Esitere a bitša Hathaka,+ e lego yo mongwe wa baopafatšwa ba kgoši, yena yo kgoši e bego e mmeile gore a hlokomele Esitere, a mo laela gore a ye go Morodekai a mmotšiše gore seo se be se bolela eng.
6 Ke moka Hathaka a ya go Morodekai borekišetšong bja motse bjo bo bego bo le pele ga kgoro ya kgoši.
7 Morodekai a mmotša dilo ka moka tšeo di mo wetšego,+ a mmotša le tšohle tša mabapi le tšhelete yeo Hamani a itšego o tla e tsenya matlotlong a kgoši+ gore go fedišwe Bajuda.+
8 A mo nea kopi ya lengwalo+ la molao yeo e ntšhitšwego Shushani+ ya gore ba fedišwe gore a e bontšhe Esitere, a mmotše a be a mo laele+ gore a ye go kgoši a lopele+ setšhaba sa gabo a be a se kgopelele ka go lebanya pele ga yona.+
9 Hathaka+ a tla a botša Esitere mantšu a Morodekai.
10 Ke moka Esitere a bolela le Hathaka a ba a mo laela gore a botše Morodekai+ a re:
11 “Bahlanka ba kgoši ka moka le setšhaba seo se lego dileteng tša kgoši ba a tseba gore ge e le monna goba mosadi le ge e le ofe yo a tlago go kgoši gomme a tsena lapeng+ la ka gare a se a bitšwa, molao+ wa yona o tee ke gore a bolawe; ke feela ge kgoši e ka mo šupa ka molamo wa gauta moo a kago phela.+ Ge e le nna ke feditše matšatši a masometharo ke sa bitšwe gore ke tle go kgoši.”
12 Morodekai a botšwa mantšu ao a Esitere.
13 Ke moka Morodekai a re Esitere a botšwe gore: “O se ke wa ipotša gore ba lapa la kgoši ba tla kgona go phologa ge Bajuda ba bangwe ka moka ba bolawa.+
14 Gobane ge e ba o ka homola mo motsotsong wo, gona kimollo le tlhakodišo tša Bajuda di tla tšwelela lefelong le lengwe;+ eupša ge e le wena le ba ntlo ya tatago, le tla fedišwa. Go tseba mang gore e be e le wona morero wa gore o fihlelele tlhompho ya bogošing?”+
15 Ka gona Esitere a re Morodekai a botšwe gore:
16 “Eya o kgoboketše Bajuda ka moka bao ba lego Shushani+ gomme le ikone dijo+ ka baka la ka, le se ke la ja goba la nwa ka matšatši a mararo,+ bošego le mosegare. Nna le basadi ba ka ba bafsa+ le rena re tla ikona dijo, ka morago ga moo ke tla ya go kgoši, e lego seo se sa dumelelanego le molao; ge e ba ke swanetše go hwa,+ gona ke tla hwa.”
17 Ge a re’alo Morodekai a sepela a ya a dira go ya le ka tšohle tšeo Esitere a mo laetšego tšona.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D17%26Chapter%3D4%26wtlocale%3DSE%26srcid=share⊂ject=Bala Beibele Inthaneteng